異鵲
作者：蘇軾
朝代：宋

paragraphs: 昔我先君子，仁孝行於家。
家有五畝園，幺鳳集桐花。
是時烏與鵲，巢鷇可俯拏。
憶我與諸兒，飼食觀羣呀。
里人驚瑞異，野老笑而嗟。
云此方乳哺，甚畏鳶與蛇。
手足之所及，二物不敢加。
主人若可信，衆鳥不我遐。
故知中孚化，可及魚與豭。
柯侯古循吏，悃愊真無華。
臨漳所全活，數等江干沙。
仁心格異族，兩鵲棲其衙。
但恨不能言，相對空楂楂。
善惡以類應，古語良非誇。
君看彼酷吏，所至號鬼車。